Ցեղասպանութեան եւ անոր յաջորդող Կիլիկիոյ պարպումին եւ տարագրութեան տարիներուն, Կիլիկիոյ միաբաններ, ջորիներու վրայ բարձած, Սիսէն իրենց հետ Անթիլիաս բերին այն, ինչ կրնային ազատել։ Հնադարեան ձեռագիր մատեաններ, մշակութային գանձեր, հնամենի գիրքեր ու աղօթագիրքեր, սրբազան մասունքներ, եկեղեցական սպասներ, սկիհ ու խաչեր, սրբազան անօթներ ու այլ առարկաներ։ Լուսահոգի Բաբգէն կաթողիկոս 1932ին, կոչ կ՛ընէ հայ ժողովուրդին, բարի կամք ունեցող հայ թէ օտար տպարաններու սեփականատէրերուն, գրախանութներուն, օտար հաստատութեանց եւ մատենադարաններու, որպէսզի Կիլիկիոյ կաթողիկոսարանի մատենադարանին նուիրեն պատմական, գրական, գիտական, կրօնական թէ աշխարհիկ բովանդակութեամբ ամէն սեռի գիրքեր, ամսագիրներ, թերթեր եւ հրատարակութիւններ։ Այսօր, Կիլիկիոյ Մատենադարանը՝ ճոխացած ու բարեկարգուած, կը հաշուէ 80 հազարէ աւելի հայ թէ օտար լեզուներով գիրքեր, համայնագիտարաններ, բառարաններ, ամսագրներ, թերթեր եւ հնադարեան մատեաններ։